เมืองไทยประกันภัยกำไรสุทธิเพิ่ม53%
เมืองไทยประกันภัย โชว์ผลการดำเนินงานปี 2553 กำไรสุทธิเพิ่มขึ้น 53% พร้อมตั้งเป้าปี 2554 เบี้ยรับรวม 5,300 ล้านบาท
1 มี.ค. 2554

เมืองไทยประกันภัย โชว์ผลการดำเนินงานปี 2553 กำไรสุทธิเพิ่มขึ้น 53% พร้อมตั้งเป้าปี 2554 เบี้ยรับรวม 5,300 ล้านบาท
นางนวลพรรณ ล่ำซำ กรรมการผู้จัดการ บริษัทเมืองไทยประกันภัย เปิดเผยผลการดำเนินงานของปี 2553 ว่า บริษัทมีผลประกอบการกำไรสุทธิ 393.5 ล้านบาท เพิ่มขึ้น 136 ล้านบาท หรือคิดเป็น 53% เมื่อเทียบกับปี 2552  โดยบริษัทมีเบี้ยรับรวม 4,925 ล้านบาท เพิ่มขึ้น 374  ล้านบาท หรือเพิ่มขึ้น 8% จากปีก่อน โดยเป็นผลมาจากการขยายช่องทางการขายของงานประกันภัยทั่วไปทั้งด้านรถยนต์และประกันภัยอื่นๆ โดยมีเบี้ยประกันภัยที่ถือเป็นรายได้เพิ่มขึ้น 266 ล้านบาท หรือ 8% นอกจากนี้ บริษัทมีรายได้และผลกำไรจากการลงทุนในหลักทรัพย์รวม 311 ล้านบาท ซึ่งปรับตัวดีขึ้นจากปีที่แล้วคิดเป็น 73% 
สำหรับปี 2554 บริษัทตั้งเป้าหมายอัตราการเติบโตของเบี้ยประกันภัยรับตรงเพิ่มขึ้น 15% หรือประมาณ 2 เท่าของธุรกิจ คิดเป็นเบี้ยประกันภัยรับตรง 5,325 ล้านบาท ยังคงเป็นบริษัทติด 1 ใน 5 ของธุรกิจประกันวินาศภัย โดยเป็นเบี้ยประกันภัยรถยนต์ 2,325 ล้านบาท และเป็นเบี้ยประกันภัยอื่นๆ 3,000 ล้านบาท